बोल्ट ने जागरेब में स्वर्ण पदक जीता  
स्टार धावक उसेन बोल्ट ने जागरेब विश्व चैलेंज में 9.85 सेकेंड के सत्र के अपने सर्वश्रेष्ठ प्रदर्शन के साथ 100 मीटर फर्राटा दौड़ का खिताब जीता।
स्टार धावक उसेन बोल्ट ने पिछले महीने विश्व चैम्पियनशिप में डिस्क्वालीफाई होने के बाद सतर्क शुरूआत करते हुए मंगलवार को जागरेब विश्व चैलेंज में 9.85 सेकेंड के सत्र के अपने सर्वश्रेष्ठ प्रदर्शन के साथ 100 मीटर फर्राटा दौड़ का खिताब जीता।  देगू में विश्व चैंपियनशिप के दौरान गलत शुरुआत के कारण वह अपने खिताब की रक्षा करने में विफल रहे थे। लेकिन यहां उन्होंने सत्र के अपने सर्वश्रेष्ठ समय के साथ खिताब जीता। उन्होंने इससे पहले मौजूदा सत्र में जून में मोनाको में 9.88 सेकेंड का समय लिया था।  विश्व और ओलिंपिक रिकॉर्ड धारक बोल्ट ने कहा, मेरी शुरूआत काफी खराब थी। मैंने एकाग्रता गंवा दी थी, लेकिन मेरा प्रदर्शन ठीक रहा। मुझे लगता है कि मैं बेहतर प्रदर्शन कर सकता था, विशेषकर इस तरह के मौसम में। सेंट किट्स और नेविस के किम कोलिन्स भी सत्र का अपना सर्वश्रेष्ठ प्रदर्शन करते हुए 10.01 सेकेंड के समय के साथ दूसरे, जबकि त्रिनिदाद के रिचर्ड थाम्पसन 10.03 सेकेंड के समय के साथ तीसरे स्थान पर रहे।  पुरुषों की 100 मीटर बाधा दौड़ में क्यूबा के विश्व रिकॉर्ड धारक डेरन रोबल्स ने लगातार दूसरी रेस में विश्व चैंपियन जेसन रिचर्डसन को हराकर खिताब जीता। रोबल्स विश्व चैंपियनशिप में भी पहले स्थान पर रहे थे, लेकिन चीन के ल्यू शियांग से टकराने के कारण उन्हें डिस्क्वालीफाई कर दिया गया था, जिससे अमेरिका के रिचर्डसन को स्वर्ण पदक मिला था।  रिचर्डसन ने अपने करियर का सर्वश्रेष्ठ प्रदर्शन करते हुए 13.04 सेकेंड का समय लिया, लेकिन रोबल्स ने 13 सेकेंड के समय के साथ बाजी मार ली। रोबल्स ने पिछले हफ्ते ज्यूरिख के वेल्टक्लासी में भी रिचर्डसन को हराया था।